**Informatīvais ziņojums**

**„****Par Nacionālā kino centra projekta**

**„Baltijas jūras dokumentālo filmu forums”**

 **īstenošanu”**

Informatīvais ziņojums „Par Nacionālā kino centra projekta „Baltijas jūras dokumentālo filmu forums” īstenošanu” sagatavots pēc Kultūras ministrijas iniciatīvas, lai Nacionālajam kino centram rastu nepieciešamo priekšfinansējumu Eiropas Savienības kultūras atbalsta programmas „Radošā Eiropa” audiovizuālās jomas apakšprogrammas „Media” (turpmāk – Media) atbalstītā projekta „Baltijas jūras dokumentālo filmu forums” īstenošanai 2016.gadā.

Baltijas jūras dokumentālo filmu forums (turpmāk – Forums) ir starptautiski nozīmīgs ikgadējs pasākums, kas 2016.gada septembrī notiks jau 20.reizi. Foruma mērķis ir nostiprināt Latvijas kā vadošās Baltijas valsts statusu dokumentālā kino jomā starptautiskajā arēnā, veicinot Latvijas un Baltijas jūras reģiona dokumentālā kino atpazīstamību un izplatību, kā arī dokumentālo filmu kopražojumu veidošanos. Foruma ietvaros ik gadu tiek organizēts dokumentālo filmu projektu tirgus nozares profesionāļiem, kā arī pasaules aktuālāko dokumentālo filmu skate ikvienam interesentam. Foruma organizētājs kopš 2006.gada ir valsts tiešās pārvaldes iestāde Nacionālais kino centrs. No minētā brīža Foruma norisei ik gadu ticis piešķirts **Media finansējums, kā arī attiecīgs valsts budžeta līdzfinansējums. 2016.gada 12.maijā Nacionālais kino centrs ir saņēmis oficiālu** Eiropas Komisijas Izglītības, audiovizuālās jomas un kultūras izpildaģentūras (*Education, Audiovisual and Culture Executive Agency*) paziņojumu par to, ka pilnā apmērā ir atbalstīts Nacionālā kino centra iesniegtais Foruma projekts, piešķirot tā norisei 2016.gadā Media finansējumu 58 300 *euro* apmērā (ārvalstu finanšu palīdzības līdzfinansējums), kas atbilst 49,62% no kopējā Foruma 2016.gada budžeta, kas kopā sastāda 117 500 *euro*. Saskaņā ar Media finansēšanas noteikumiem paredzams, ka Nacionālajam kino centram 2016.gadā tiks pārskaitīti 50% no piešķirtā Media finansējuma, t.i. 29 150 *euro*. Atlikušie 50% finansējuma, paredzams, ka tiks pārskaitīti tikai 2017.gada sākumā pēc tam, kad Eiropas Komisijas Izglītības, audiovizuālās jomas un kultūras izpildaģentūra būs izvērtējusi un apstiprinājusi Nacionālā kino centra iesniegto 2016.gada Foruma kopējā finansējuma izlietojuma atskaiti. **Ņ**emot vērā, ka kopējais 2016.gada Foruma budžets ir 117 500 *euro*, no kuriem 2016.gadā pieejamais Media finansējums ir 29 150 *euro*, **Rīgas domes Izglītības, kultūras un sporta departamenta** piešķirtais finansējums ir 6 000 *euro*,**Valsts kultūrkapitāla fonda** piešķirtais finansējums ir 3 200 *euro* un 50 000 *euro* ir Nacionālā kino centra finansējums, Foruma norisei 2016.gadā nepieciešamais priekšfinansējums ir 29 150 *euro*. 2017.gada sākumā priekšfinansējums 29 150 *euro* apmērā tiks ieskaitīts Nacionālajam kino centram kā beigu maksājums (ārvalstu finanšu palīdzība), kas tiks atmaksāts valsts budžetā par veiktiem uzturēšanas izdevumiem.

2016.gada Foruma finansējums plānots kinoteātru īrei, filmu demonstrēšanas tiesībām, filmu transportēšanai, tulkošanas izmaksām, filmu režisoru dalībai Forumā, Foruma pasniedzēju un televīzijas pārstāvju uzturēšanas izdevumiem, pasniedzēju honorāriem, bukletu, afišu iespieddarbiem, informatīvajiem izdevumiem, kā arī atlīdzībai Forumam piesaistītajiem darbiniekiem filmu programmas izveidē, īstenošanā, projektu atlasē, informatīvo materiālu izgatavošanā.

Atbilstoši Filmu likuma 10.panta trešajai daļai Nacionālais kino centrs tiek finansēts no valsts budžeta dotācijas no vispārējiem ieņēmumiem, no īpašiem mērķiem iezīmētiem ieņēmumiem, kā arī no pašu ieņēmumiem, tai skaitā no ieņēmumiem par sniegtajiem maksas pakalpojumiem, ziedojumiem, dāvinājumiem un ārvalstu finansiālā atbalsta līdzekļiem. Nacionālais kino centrs 2016.gada 6.jūnijā iesniedza Kultūras ministrijā vēstuli ar lūgumu piešķirt priekšfinansējumu Media atbalstītā Foruma projekta īstenošanai, jo, ņemot vērā Media piešķirtā finansējuma izmaksas kārtību, Nacionālais kino centrs nevar nodrošināt Foruma priekšfinansējumu no saviem finanšu resursiem. Kultūras ministrijas 2016.gada budžetā nav brīvu finanšu līdzekļu priekšfinansējuma nodrošināšanai, un budžeta iestādes saskaņā ar Likuma par budžetu un finanšu vadību 24.panta trešo daļu var uzņemties papildu saistības vienīgi Eiropas Savienības politikas instrumentu un pārējās ārvalstu finanšu palīdzības līdzfinansēto projektu un pasākumu īstenošanai, ja ir pieņemts attiecīgs Ministru kabineta lēmums. **Ņemot vērā minēto, Media atbalstītā projekta „Baltijas jūras dokumentālo filmu forums” īstenošanai 2016.gadā Nacionālajam kino centram nepieciešams priekšfinansējums 29 150 *euro* apmērā.**

Kultūras ministre D.Melbārde

Vīza: Valsts sekretāra p.i. B.Zakevica

2016.07.11. 16:52

581

A.Alberta, 67330259

Arta.Alberta@km.gov.lv